পুরসভার ফল ঘোষণার পর অশান্ত কোচবিহার। ১৮ নম্বর ওয়ার্ডে এক সিপিআইএম সমর্থকের দোকান ভেঙে দেওয়া হয় । কাঠগড়ায় ওই ওয়ার্ডের তৃণমূল প্রার্থী ও তাঁর অনুগামীরা। ১১ নম্বর ওয়ার্ড লাগোয়া এলাকায় বিজেপি নির্বাচনী কার্যালয় ভেঙে দেওয়া হয়। অভিযোগ জয়ী তৃণমূল প্রার্থী শুভজিত্‍ কুণ্ডুর বিরুদ্ধে। রাজনৈতিক সংঘর্ষে উত্তপ্ত হল রাজপুর সোনারপর অঞ্চল। ৯ নম্বর ওয়ার্ডে নির্দলের টিকিটে দাঁড়ানো বিক্ষুব্ধ তৃণমূল নেতা হেমন্ত বসুর বিজয় মিছিলে হামলার ঘটনা ঘটে। অভিযোগ পরাজিত তৃণমূল প্রার্থী নমিতা দাসের অনুগামীদের বিরুদ্ধে। থানায় অভিযোগ জানাতে গেলে ফের দুপক্ষের মধ্যে সংঘর্ষ হয়। এদিকে  ২৪ নম্বর ওয়ার্ডে সিপিআইএম প্রার্থী রাজীব পুরোহিত জয় লাভ করলে, তৃণমূল কর্মী সমর্থকরা নির্দল প্রার্থী দেবকৃষ্ণ ব্যানার্জীর অনুগামী অজয় সর্দারের বাড়ি ভাঙচুর করে। ভাঙচুর করা হয় একটি মোটরবাইক। অজয় সর্দারের স্ত্রীর অভিযোগ তৃণমূল সমর্থকরা বেশ কয়েক রাউন্ড গুলিও চালায়। ভাটপাড়ার ৩৩ নম্বর ওয়ার্ডে নির্দল প্রার্থী  বুলবুল সরকারের বাড়িতে আগুন লাগানো হয়। ৩২ নম্বর ওয়ার্ডে কংগ্রেস প্রার্থী গোপাল সাহার বাড়িতেও হামলা হয় । ভাঙচুর হয় আরও ৪ টি বাড়ি। জখম হয়েছেন ৪ জন। কাঠগড়ায় তৃণমূল । জয়ী প্রার্থীকে নিয়ে মিছিল করার সময় সিপিআইএমের দলীয় কার্যালয়ে তালা ঝুলিয়ে দেওয়া হল। ফল ঘোষণার পর এই ঘটনাটি ঘটেছে দক্ষিণ দমদম পুরসভার ১ নম্বর ওয়ার্ডের সুভাষনগরে। অভিযোগ তৃণমূল কংগ্রেসের বিরুদ্ধে। অশান্ত তমলুকও। ৫ নম্বর ওয়ার্ডে তৃণমূলের বিজয় মিছিল থেকে কংগ্রেস সমর্থকদের বিরুদ্ধে কটূক্তির অভিযোগ। বচসার পর সংঘর্ষে জড়িয়ে পরে দুপক্ষ। বিশাল পুলিস বাহিনী গিয়ে পরিস্থিতি নিয়ন্ত্রণে আনে।